Det viser tal fra Danmarks Statistik, som netop har opgjort danskernes pendlingsvaner. Tilbage i 2006 pendlede nordjyderne i gennemsnit 17,5 kilometer til og fra arbejde, det tal steg de følgende fem år til 20,1 kilometer, hvilket gør, at nordjyderne ligger i top og over landsgennemsnittet på 19,8 kilometer. En af de nordjyder, der pendler dagligt er Leif Bønlykke (billedet), som hver dag kører 32 kilometer fra bopælen i Terndrup til Aalborg, hvor han arbejder i Aalborg Kommune. - Man bliver nødt til at køre efter arbejde, der er jo ikke arbejde lige rundt om hjørnet, siger Leif Bønlykke. Og den udlægning er trafikforsker ved Aalborg Universitet Harry Lahrmann enig i. - Mange industriarbejdspladser i Nordjylland er jo lukket, og det betyder, at folk må pendle længere for at komme på arbejde. Hvis vi sammenligner pendlingsafstanden, så viser det sig, at afstanden er steget mest i Nordjylland, siger Harry Lahrmann. Nordjydernes pendlingsafstand er på fem år steget med 15 procent, mens den for borgerne i selve København er steget med blot syv procent i samme periode. Harry Lahrmann forudser, at nordjyderne også i fremtiden må indstille sig på at transportere sig længere og længere til og fra arbejde. - Der vil blive længere til arbejdspladserne, vi vil komme til at pendle længere og længe, hvor meget det bliver, det kommer helt an på energipriserne udvikler sig, og hvordan prisen på transport bliver, siger Harry Lahrmann.

Referat:
Danskerne pendler længere og længere for at komme fra bopæl til arbejdsplads, og nordjyderne er dem, der i gennemsnit pendler længst.